Gajdoš, Peter, minister obrany SR (2018-05-15):
Vážený pán predsedajúci, vážená pani poslankyňa, teda už len jedna, vážení páni poslanci, mrzí ma, že tu nezostali tí, ktorí mali najviac príspevkov. Mrzí ma aj to, že som sa nemohol zúčastniť na zahraničnom výbore a výbore pre obranu a bezpečnosť, lebo, myslím, že tam je priestor na prediskutovanie týchto problémov, a môžem skutočne vysvetliť aj operačné umenie, či to NATO, alebo Ruskej federácie, ale neprišiel som sem riešiť niektoré záležitosti geopolitických hrozieb a problémov, ktoré, predpokladám, že my tu nevyriešime, ale skutočne chcel som riešiť iba podporu k návrhu vyslania príslušníkov Ozbrojených síl Slovenskej republiky v rámci Posilnenej predsunutej prítomnosti NATO do Lotyšskej republiky, zvýrazňujem, a tie ďalšie tri členské štáty iba so súhlasom Národnej rady Slovenskej republiky vrátane použitia čl. 5, vrátane vyslania na dve rotácie po šesť mesiacoch. Som nesmierne prekvapený z toho, že tento materiál vyvolal takú búrlivú trojhodinovú diskusiu. Ale musím povedať, že rozhodnutie ohľadom Deterrence and Defence, čiže odstrašenia, nie tak ako tu poniektorí v diskusii vystupovali, to nie je odstrašenie, ako keď sa malé deti stratia, že bu-bu-bu, to v žiadnom prípade nie, ale je to z hľadiska koaličnej kolektívnej obrany riešenie prítomnosti na východnom krídle. Ja som riešil iba záležitosť našej prítomnosti v časti tohto východného krídla, a to v Lotyšsku a, samozrejme, pokiaľ by som mohol, tak by som mohol tu porozprávať aj ďalšie záležitosti zabezpečenia južnej, južnej časti alebo južného krídla, ale na to nie je čas. Chcem zvýrazniť jednu záležitosť, že bezpečnostné hrozby sú tu. Ja vás pozývam na materiál, ktorý budem predkladať jednak do výboru na kontrolu vojenského spravodajstva, ale zároveň, myslím, že je to v piatok, predkladám spravodajskú, alebo teda správu ohľadom vojenského spravodajstva. Budú tam rôzne hrozby, ktoré Slovenská... alebo na Slovenskú republiku sú, takže bude to vo vyhradenom móde, tam sa dozvedia aj tie ďalšie záležitosti, a keď som povedal, teda že voči všetkým možným agresorom, tak, dá sa povedať, voči všetkým. Čo sa týka záležitosti bezpečnostných hrozieb z hľadiska Severoatlantickej aliancie, tak skutočne túto záležitosť prítomnosti konsenzom 29 členských štátov s podporou Slovenskej republiky boli schválené na ostatnom samite a Slovenská republika ako seriózny partner, nie iba konzument mieru zabezpečuje našu účasť v tejto operácii. Chcem zvýrazniť tú záležitosť, že som hrdý na to, že 18 – 1 000 profesionálnych vojakov Ozbrojených síl Slovenskej republiky a ešte v tej dobe Armády Slovenskej republiky sa zúčastnilo rôznych misií, či je to v NATO, Európskej únii, OSN alebo OBSE, a skutočne robia dobré meno Slovenskej republike a Ozbrojeným silám Slovenskej republiky. Čo sa týka záležitostí zahraničnej politiky, toto je politika zahraničná Slovenskej republiky v rámci programového vyhlásenia vlády, kde sme sa zaviazali, alebo kde naša zahraničná politika je proeurópska a transatlantická, a toto je jeden z možných príkladov riešenia problému. Áno, súhlasím s tým, že je potrebné a NATO už na ostatnom rokovaní ministrov zahraničných vecí potvrdilo, že skutočným riešením riešenia problému s Ruskou federáciou je diplomatické riešenie, diplomatické rozhovory. Ja ako osobne minule som sa zúčastňoval NATO-Russia Council, kde sa riešili rôzne problémy, ktoré boli medzi NATO a Ruskom, a verím tomu, že aj do budúcnosti táto záležitosť bude riešená diplomatickou cestou. Čo sa týka záležitosti našej účasti, je to z hľadiska interoperability riešenie záležitostí a aj to, že sme spôsobilý člen NATO, aby sme riešili úlohy spoločne, kolektívne a zároveň chcem zvýrazniť, že napríklad v tom výcviku strategická preprava bude vykonávaná letecky použitím našich leteckých dopravných prostriedkov, po železnici a po osách, to znamená po cestách. Aj toto je príklad toho, že Ozbrojené sily Slovenskej republiky sú spôsobilé riešiť problémy a nesúhlasím s tým, že nie je potrebné vydávať finančné prostriedky na modernizáciu a vyzbrojenie ozbrojených síl, pretože 25 rokov sme zľahka, by som povedal, pospávali, a ten záväzok 2 % je dôležitý preto, nie aby sme problémy vyzbrojenia ozbrojených síl riešili v rámci vojny, vojnového stavu, ale v mieri, preto, aby sme ukázali, že sme pripravení riešiť takéto problémy krízového manažmentu a riešiť problémy tam, kde vznikajú, tak aby naše deti žili v pokojnom detstve, starí rodičia si užili dôchodku a my by sme tu mohli vykonávať zasadnutia Národnej rady. Ďakujem za vypočutie si ma, verím tomu, že budeme mať podporu k tomuto materiálu, a prajem pekný večer. Zároveň chcem povedať, že tí, ktorí vydržali na tomto rokovaní, som si pripravil taký menší darček pre vás pre rozveselenie. Mám tu lístky na IDEB, zajtra máme IDEB, výstava na Inchebe, takže tí, ktorí majú záujem, nech sa páči, zadarmo. Ďakujem. (Reakcie z pléna.)